**ΕΚΘΕΣΗ ΔΡΑΣΤΗΡΙΟΤΗΤΩΝ**

Ευρωπαϊκό πρόγραμμα: COMENIUS (σύμβαση: 2012-1-ES1-COM06-52760 3)

*‘Sharing Traditions, Creating Unity’*

Επίσκεψη στο σχολείο Ysgol Y Gwernant, Wales (Ουαλία)

Διάρκεια επίσκεψης: 30/3/2013 έως 4/4/2013

Αναστασίου Σταματία, εκπαιδευτικός Αγγλικών στο 32ο Δημοτικό Σχολείο Πατρών

Μουρελάτου Αγάθη, δασκάλα στο 32ο Δημοτικό Σχολείο Πατρών

1. **Δραστηριότητες στο πλαίσιο του προγράμματος.**

* Η επίσκεψη αυτή σαν κύριο στόχο είχε την συζήτηση των δραστηριοτήτων του προγράμματος.
* Την πρώτη μέρα της επίσκεψης μαθητές του Ουαλικού σχολείου μας ξενάγησαν (ανά χώρα: εκπαιδευτικούς και μαθητές) στο σχολείο τους και μας μίλησαν για τον τρόπο λειτουργίας του, για τα μαθήματά τους και τις δραστηριότητες που έχουν.
* Η Ουαλή Διευθύντρια μας περιέγραψε τη λειτουργία του σχολείου της αλλά και του αγγλικού εκπαιδευτικού συστήματος γενικότερα.
* Την ίδια ημέρα έγινε η εκδήλωση υποδοχής, στην οποία παρευρίσκονταν ο δήμαρχος και ο πάστορας της πόλη. Μας καλωσόρισαν με τραγούδια και ένας μαθητής έπαιξε άρπα, η οποία θεωρείται παραδοσιακό τους όργανο. Γενικά η μουσική είναι άρρηκτα συνδεδεμένη με την Ουαλία και ειδικά με τη συγκεκριμένη πόλη, το Llangollen, όπου και διεξάγεται ένα διεθνές φεστιβάλ χορωδιών κάθε χρόνο το καλοκαίρι. Στο συγκεκριμένο σχολείο δίνουν ιδιαίτερη έμφαση στη μουσική σε καθημερινή βάση.
* Στη συνέχεια έγινε ξενάγηση στα αξιοθέατα της πόλης και στο Valle Crucis, τα ερείπια ενός παλιού μοναστηριού στην ευρύτερη περιοχή.
* Η πρώτη μέρα ολοκληρώθηκε με την παρουσίαση τραγουδιών και παραδοσιακών χορών (παράσταση Urdd) από τους μαθητές του σχολείου στο ξενοδοχείο στο οποίο διαμέναμε.
* Τη δεύτερη μέρα , η κάθε χώρα έκανε ένα μάθημα σε μια τάξη του σχολείου, που της είχαν υποδείξει πρίν το ταξίδι. Εμείς κάναμε μια παρουσίαση (ppp) του σχολείου μας και της πόλης μας. Παρουσιάσαμε, επίσης, με καρτέλες τους ελληνικούς αριθμούς μέχρι το 10 και κάποιες ελληνικές λέξεις («Με λένε», «Γεια σου», «Καλημέρα» κτλ.). Αφού δουλέψαμε πάνω σε αυτά, στον λίγο χρόνο που είχαμε, παίξαμε ένα παιχνίδι bingo με τους ελληνικούς αριθμούς. Επίσης παρουσιάστηκε η ελληνική σημαία, οι συμβολισμοί της και δόθηκε στα παιδιά ένα σχέδιό της για να την ζωγραφίσουν.
* Ακολούθησε μια συνάντηση –συζήτηση με τους εκπαιδευτικούς όλων των χωρών του προγράμματος. Συζητήθηκε ο τρόπος οργάνωσης της τελευταίας συνάντησης στην Ισπανία. Συμφωνήσαμε για τις δραστηριότητες που υπολείπονται να γίνουν, όπως ο διαγωνισμός ποιήματος σχετικού με το πρόγραμμα και η κατασκευή της σημαίας μιας από τις εμπλεκόμενες χώρες, με όποια τεχνική θέλει η κάθε χώρα.
* Στη συνέχεια, κάναμε μια βόλτα με καραβάκι στο κανάλι του Llangollen και στο Aquaduct, μια πολύ μεγάλη γέφυρα ή οποία κατασκευάστηκε για να περνάει το κανάλι, το οποίο χρησιμοποιούνταν παλιά για μεταφορές. Τώρα πια όλο το ευρύτερο δίκτυο καναλιών (142χλμ) χρησιμοποιείται μόνο για τουριστικούς λόγους.
* Την τρίτη μέρα μεταφερθήκαμε με λεωφορείο στο Llanberis και με τρένο στο

βουνό Snowdon, σε μια περιοχή που αποτελεί το εθνικό πάρκο της Βόρειας Ουαλίας.

Η ξενάγηση στην ευρύτερη περιοχή της Βόρειας Ουαλίας ολοκληρώθηκε με την επίσκεψη στο Κάστρο Caernarfon, ένα από τα μεγαλύτερα και καλοδιατηρημένα κάστρα και οχυρωματικά έργα της Αγγλίας.

* Την τέταρτη και τελευταία μέρα του προγράμματος, το πρωί στο σχολείο έγινε η παρουσίαση των Χριστουγεννιάτικων εθίμων όλων των εμπλεκόμενων χωρών από την αποστολή της Πολωνίας και ακολούθησε η τελετή αποχαιρετισμού, όπου μας μοίρασαν αναμνηστικά δώρα και μας τραγούδησαν παραδοσιακά τραγούδια και τον εθνικό τους ύμνο.
* Το απόγευμα ακολούθησε βόλτα με το παραδοσιακό τρενάκι σε διπλανό χωριό και το βράδυ μας αποχαιρέτησαν με την ορχήστρα χάλκινων και την ανδρική χορωδία της πόλης.

1. **Προϊόντα και αποτελέσματα της συνάντησης / Προγραμματισμός – αποφάσεις για τη συνέχιση του προγράμματος.**

* Τέθηκε το χρονοδιάγραμμα για την ολοκλήρωση των δραστηριοτήτων που έχουν ξεκινήσει και πρέπει να έχουν ολοκληρωθεί μέχρι την τελευταία συνάντηση στην Ισπανία. Συζητήθηκε ο τρόπος οργάνωσης της τελευταίας συνάντησης στην Ισπανία. Συμφωνήσαμε για τις δραστηριότητες που υπολείπονται να γίνουν, όπως ο διαγωνισμός ποιήματος σχετικού με το πρόγραμμα και η κατασκευή της σημαίας μιας από τις εμπλεκόμενες χώρες, με όποια τεχνική θέλει η κάθε χώρα.
* Έγινε η καθιερωμένη ανταλλαγή γραμμάτων μεταξύ των χωρών. Αυτή τη φορά τα γράμματα είχαν θέμα το Πάσχα και πώς αυτό εορτάζεται σε κάθε χώρα.
* Έγινε η παρουσίαση (ppp) των Χριστουγεννιάτικων εθίμων όλων των εμπλεκόμενων χωρών από την αποστολή της Πολωνίας.

1. **Παρατηρήσεις, καλές εκπαιδευτικές πρακτικές και νέες προτάσεις.**

* Η υλικοτεχνική υποδομή του σχολείου ήταν άριστη. Στην είσοδο του σχολείου υπήρχε ειδικός χώρος υποδοχής (reception) όπου δούλευε η γραμματέας, δίπλα στο γραφείο της διευθύντριας, και εκεί υπήρχε ένα βιβλίο επισκεπτών (εισόδου-εξόδου). Όλοι οι χώροι του σχολείου ήταν καλυμμένοι με μοκέτα, οι τοίχοι ήταν χρωματιστοί και γεμάτοι από εργασίες των παιδιών , μέσα και έξω από τις αίθουσες. Στους διαδρόμους υπήρχαν κρεμάστρες, ερμάρια, ράφια, βιβλιοθήκες, μουσική που έπαιζε συνεχώς (σε ένα συγκεκριμένο σημείο), ενυδρείο, οθόνη που πρόβαλε θέματα σχετικά με το σχολείο, και πολυθρόνες σε έναν ειδικά διαμορφωμένο χώρο , όπου κάθονταν οι επισκέπτες αλλά και οι εκπαιδευτικοί που έκαναν εξατομικευμένη μελέτη σε παιδιά με ειδικές δεξιότητες.
* Σε κάθε αίθουσα του σχολείου υπήρχε ένας διαδραστικός πίνακας, ράφια, βιβλιοθήκες και ένας νιπτήρας. Υπήρχαν νιπτήρες και μέσα στους χώρους του σχολείου για να πίνουν νερό και να πλένουν τα χέρια τους οι μαθητές. Δεν υπήρχε αίθουσα υπολογιστών αλλά υπήρχαν φορητοί υπολογιστές που χρησιμοποιούνταν από όποιον εκπαιδευτικό τους χρειαζόταν.
* Υπήρχε, επίσης, ξεχωριστό δωμάτιο – κουζίνα!
* Το ιδιαίτερο σε αυτό το σχολείο ήταν και η ειδική αυλή που είχε η κάθε τάξη και στην οποία μπορούσαν να φυτέψουν λουλούδια, να φροντίζουν κάποιο ζωάκι, να παίζουν με άμμο (τοποθετημένη σε ειδικό ξύλινο κουτί) κτλ, εκτός από το τεράστιο κοινό προαύλιο, στο οποίο υπήρχε και παιδική χαρά! Ο ευρύτερος χώρος που περιέβαλε το σχολείο ήταν μια τεράστια έκταση με γκαζόν, στον οποίον μπορούσαν ελεύθερα να κινηθούν τα παιδιά! Στην είσοδο του σχολείου υπήρχε ειδική κατασκευή για να δένουν τα ποδήλατά τους.
* Όσον αφορά στη διάρθρωση και την οργάνωση των μαθημάτων, παρατηρήσαμε ότι δεν χρησιμοποιούσαν βιβλία. Οι δάσκαλοι ετοίμαζαν το υλικό τους από την προηγούμενη μέρα, αφού, βέβαια, τους παρέχεται όλη η απαραίτητη υλικοτεχνική υποδομή για μπορούν να το κάνουν. Διδάσκουν με τον τρόπο που θέλουν, ετοιμάζουν τα δικά τους φυλλάδια, και στο τέλος του έτους αξιολογούνται και τα παιδιά δίνουν εξετάσεις για να δουν αν έχουν επιτύχει τους στόχους του αναλυτικού προγράμματος.
* Το νηπιαγωγείο είναι ενιαίο με το δημοτικό. Οι πολύ μικροί μαθητές (3-4 χρόνων) παραμένουν στο σχολείο τη μισή βάρδια. Μια ομάδα από το πρωί ως τις 11 και η δεύτερη από τις 1 ως τις 3. Επίσης η Πρώτη και η Δευτέρα τάξη (1st grade, 5-6 years old, and 2nd grade, 6-7 years old) έχουν πιο χαλαρό πρόγραμμα. Στις αίθουσές τους υπάρχουν ειδικά διαμορφωμένες γωνιές, με θέμα που αλλάζει κάθε μήνα, και οι μαθητές ελεύθερα επιλέγουν σε ποια γωνιά θα εργαστούν και πότε θα βγουν έξω.
* Υπάρχει , φυσικά, μεγάλη αίθουσα τελετών όπου συγκεντρώνονται κάθε πρωί, τραγουδούν και το ίδιο κάνουν και στο κοινό προαύλιο - τραγουδούν και χορεύουν με έναν συγκεκριμένο ρυθμό, κάνοντας κάποιες απλές κινήσεις-ασκήσεις γυμναστικής, για να ενεργοποιηθούν και να ξεκινήσουν το μάθημα , όλοι μαζί μαθητές και εκπαιδευτικοί! Σε αυτή τη μεγάλη αίθουσα υπάρχει πιάνο, άρπα και άλλα μικρότερα μουσικά όργανα. Στο συγκεκριμένο σχολείο δίνουν ιδιαίτερη έμφαση στη μουσική, μιας και είναι άρρηκτα συνδεδεμένη με την παράδοση της Ουαλίας!
* Όλα τα μαθήματα γίνονται από μία δασκάλα – δεν υπάρχουν ειδικότητες.
* Η αίθουσα των τελετών διαμορφώνεται ειδικά και για το φαγητό των μαθητών κατά τις 12 με 1. Όσα παιδιά θέλουν φέρνουν φαγητό από το σπίτι τους ενώ τα υπόλοιπα τρώνε εκεί , πληρώνοντας 2 λιρες. Κάθε μέρα ένας από τους μεγαλύτερους μαθητές βοηθάει στο σερβίρισμα (σερβίρει τις σαλάτες).
* Τέλος, μία φορά την εβδομάδα πηγαίνουν για μαθήματα κολύμβησης σε κολυμβητήριο σε μια διπλανή πόλη ή κάνουν και άλλες δραστηριότητες με εξωτερικούς συνεργάτες.

1. **Προβλήματα / δυσκολίες στην συνάντηση και αν ναι, πώς ξεπεράστηκαν.**

Δεν παρουσιάστηκε κανένα πρόβλημα στη συνάντηση. Η οργάνωση ήταν τέλεια και όσον αφορά το πρόγραμμα των εκπαιδευτικών αλλά και το πρόγραμμα των μαθητών. Διακρίναμε ένα ιδιαίτερο δέσιμο και συνεργασία του σχολείου με όλη την κοινότητα. Υπήρχε απόλυτη ηρεμία και γαλήνη στο περιβάλλον, στο σχολείο, στις διαπροσωπικές σχέσεις και στη συμπεριφορά των μαθητών

1. **Αντίκτυπος της συγκεκριμένης συνάντησης στους μαθητές-καθηγητές.**

Αποκομίσαμε πλούσιες εμπειρίες από την επικοινωνία με τους εκπαιδευτικούς όλων των χωρών. Γνωρίσαμε με λεπτομέρειες το ουαλικό εκπαιδευτικό σύστημα, αλλά και άλλα εκπαιδευτικά συστήματα και πρακτικές, από τη συναναστροφή μας με όλους τους εκπαιδευτικούς – partners των χωρών που συμμετείχαν (Ιρλανδία, Φινλανδία, Γερμανία, Πολωνία, Ισπανία, Πορτογαλία, Ιταλία ). Συνειδητοποιήσαμε πιο πολύ τις διαφορές, τις ελλείψεις αλλά και σημαντικές ομοιότητες στα προβλήματα που αντιμετωπίζουμε οι εκπαιδευτικοί στην καθημερινότητά μας.

Βίντεο, φωτογραφίες και πληροφορίες από την επίσκεψη και το πρόγραμμα γενικότερα αναρτούμε στην δική μας ιστοσελίδα του Comenius

<http://32ndcomenius.weebly.com/>

Πάτρα, 11/4/2013

Οι εκπαιδευτικοί Η Διευθύντρια του Σχολείου

Αναστασίου Σταματία Πλιάκα Μαρίζα

Μουρελάτου Αγάθη